**Mundtlig eksamen, elevvejledning (Studieretningsprojekt – SRP)**

Varighed: ca. 30 minutter, alt inklusive

**Indhold:**

* Elevens eget oplæg, inklusive metodiske/basale videnskabsteoretiske overvejelser

(op til 10 minutter)

* Faglig samtale i forlængelse af den skriftlige opgave og det mundtlige oplæg
* Votering af karakter (eleven forlader lokalet)
* Karaktergivning

**Hvad skal det mundtlige oplæg indeholde?**

Du skal have forberedt alt hjemmefra, for der gives ikke forberedelsestid. Du kan indlede med at præsentere din opgaveformulering.

* En præsentation af studieretningsopgavens centrale problemstillinger og de vigtigste konklusioner (hoveddelen af det mundtlige oplæg)
* Overvejelser over faglig metode og basal videnskabsteori **(Husk at bruge *Vidensmønstre***)
Her kan du komme ind på:
	+ Hvorfor har du valgt materialet?
	+ Hvordan har du bearbejdet materialet, og **hvorfor** har du valgt at gøre det på denne måde?
	+ Hvorfor er dine fag relevante i netop denne analyse?
	+ Hvilke styrker og svagheder har dine valgte metoder?
	+ Hvordan hænger det ovenstående sammen med de relevante videnskabsteoretiske begrebspar?
	+ Hvilke forskelle og ligheder er der mellem materialerne og metoderne i de to fag?

NB: Ikke alle opgaver og fag vil vægte ovenstående punkter ens. Fx kan det være, at valget af materiale var ligetil, og at man derfor lægger meget mere vægt på at diskutere bearbejdelsen af materialet.

* Evt. en kort afrunding, hvor du opsummerer dine *aller*vigtigste konklusioner og metodiske/videnskabsteoretiske overvejelser (30 sekunder)

**Den faglige samtale:**

Ligesom ved alle andre mundtlige prøver følger der efter elevens oplæg en såkaldt *faglig samtale* mellem elev og lærere. Her kan blandt andet indgå:

* Dele af det **faglige indhold** i opgaven, som lærerne gerne vil have uddybet eller forklaret, så derfor er det vigtigt at du ikke bare læser opgaven inden prøven**, men også** læser op på materialerne på din litteraturliste – især det materiale, der er centralt for opgaven.
* Dele af det mundtlige oplæg, som lærerne gerne vil have uddybet eller forklaret
* Metodiske og/eller videnskabsteoretiske overvejelser, som ikke er blevet dækket af det mundtlige (eller skriftlige) oplæg

**Husk at medbringe et udskrevet eksemplar af din opgave (inkl. bilag), et talepapir/talekort og evt. disposition for din fremlæggelse. Medbring eventuelt også andet materiale, som du vil henvise til – det kunne fx være en historisk kilde eller en statistik, hvor du gerne vil kunne pege på et stykke papir og sige ”her kan vi se det”.**